Document ID: 32002R1973

Κανονισμός (ΕΚ) αριθ. 1973/2002 του Συμβουλίου
της 5ης Νοεμβρίου 2002
για την τροποποίηση του κανονισμού (ΕΚ) αριθ. 2026/97 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Eκτιμώντας τα ακόλουθα:
(1) Με τον κανονισμό (ΕΚ) αριθ. 2026/97(1) το Συμβούλιο υιοθέτησε κοινούς κανόνες για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας.
(2) Το άρθρο 6 του κανονισμού (ΕΚ) αριθ. 2026/97 καθορίζει ορισμένες κατευθυντήριες οδηγίες για τον υπολογισμό του οφέλους που προσπορίζεται στον αποδέκτη, περιλαμβανομένου του σημείου αναφοράς της αγοράς έναντι του οποίου υπολογίζεται το ύψος του οφέλους. Είναι σκόπιμο να διευκρινισθούν οι κανόνες που θα πρέπει να εφαρμοστούν στην περίπτωση που δεν υπάρχει σημείο αναφοράς της αγοράς στη συγκεκριμένη χώρα. Σε αυτή την περίπτωση το σημείο αναφοράς θα πρέπει να καθορίζεται με την προσαρμογή των όρων και συνθηκών που επικρατούν στην εν λόγω αγορά, με βάση τα διαθέσιμα στοιχεία που υπάρχουν σε αυτή τη χώρα. Αν αυτό δεν είναι εφικτό επειδή, μεταξύ άλλων, αυτές οι τιμές ή το κόστος είτε δεν υπάρχουν ή δεν είναι αξιόπιστες, τότε θα πρέπει να καθοριστεί το κατάλληλο σημείο αναφοράς με τη χρήση των όρων και συνθηκών που επικρατούν σε άλλες αγορές.
(3) Το άρθρο 4 του κανονισμού (ΕΚ) αριθ. 2026/97 προβλέπει ότι ορισμένες επιδοτήσεις για την περιβαλλοντική και περιφερειακή ανάπτυξη και την ανάπτυξη της έρευνας δεν υπόκεινται σε αντισταθμιστικά μέτρα. Επιπλέον, το άρθρο 10 παράγραφοι 5 και 6 του εν λόγω κανονισμού αναφέρει ότι είναι δυνατό να αρχίσουν έρευνες για να διαπιστωθεί αν οι επιδοτήσεις είναι μη αντισταθμίσιμες και ότι οι έρευνες δεν πρέπει να κινηθούν αν αφορούν ορισμένες μη αντισταθμίσιμες επιδοτήσεις. Οι αντίστοιχες διατάξεις της συμφωνίας του ΠΟΕ για τις επιδοτήσεις και τα αντισταθμιστικά μέτρα επρόκειτο να λήξουν στις 31 Δεκεμβρίου 1999 εκτός αν τα μέλη του ΠΟΕ λάμβαναν διαφορετική απόφαση. Επειδή δεν λήφθηκε τέτοια απόφαση, δεν ισχύουν πλέον οι σχετικές διατάξεις. Κατά συνέπεια, είναι αναγκαίο να εξεταστεί αν θα πρέπει να διατηρηθούν οι διατάξεις για τις μη αντισταθμίσιμες επιδοτήσεις στον κανονισμό (ΕΚ) αριθ. 2026/97. Ως προς αυτό, οι μεγαλύτεροι εμπορικοί εταίροι της Κοινότητας δεν εφαρμόζουν πλέον αυτές τις διατάξεις στις έρευνές τους στον τομέα των αντισταθμιστικών δασμών. Βάσει αυτού και για να διατηρηθεί η ισορροπία μεταξύ των δικαιωμάτων και υποχρεώσεων στο πλαίσιο της εν λόγω συμφωνίας του ΠΟΕ θεωρήθηκε σκόπιμο να καταργηθούν οι διατάξεις του κανονισμού (ΕΚ) αριθ. 2026/97 που αφορούν τις μη αντισταθμίσιμες επιδοτήσεις.
(4) Το άρθρο 28 παράγραφος 5 του κανονισμού (ΕΚ) αριθ. 2026/97 προσδιορίζει ότι, σε περίπτωση χρήσης των διαθέσιμων πραγματικών περιστατικών, οι πληροφορίες που χρησιμοποιούνται πρέπει να διασταυρώνονται με στοιχεία από αριθμό πηγών. Θεωρείται χρήσιμο να διευκρινιστεί ότι αυτές οι πηγές μπορούν να αφορούν, ενδεχομένως, και τα στοιχεία σχετικά με την παγκόσμια αγορά ή άλλες αντιπροσωπευτικές αγορές.
(5) Κρίνεται σκόπιμο, για λόγους ασφάλειας του δικαίου, να προβλεφθεί ότι αυτές οι διατάξεις θα πρέπει να εφαρμόζονται το ταχύτερο δυνατό σε όλες τις νέες έρευνες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2026/97 τροποποιείται ως εξής:
1. Στο άρθρο 6 στοιχείο δ) προστίθεται το ακόλουθο κείμενο: "Αν δεν επικρατούν τέτοιοι όροι και συνθήκες για το εν λόγω προϊόν ή υπηρεσία στη χώρα παροχής ή αγοράς, που μπορούν να χρησιμοποιηθούν ως κατάλληλα σημεία αναφοράς, ισχύουν οι ακόλουθοι κανόνες:
i) οι όροι και οι συνθήκες που επικρατούν στην εν λόγω χώρα, προσαρμόζονται, με βάση το πραγματικό κόστος, τις τιμές και άλλα στοιχεία που υπάρχουν διαθέσιμα σε αυτή τη χώρα, με το κατάλληλο ποσό που αντανακλά τις κανονικές συνθήκες και όρους της αγοράς ή
ii) ενδεχομένως, χρησιμοποιούνται οι όροι και οι συνθήκες που επικρατούν στην αγορά άλλης χώρας ή στην παγκόσμια αγορά και οι οποίες είναι διαθέσιμες για τον αποδέκτη."
2. Το άρθρο 4 και το άρθρο 10 παράγραφοι 5 και 6 καταργούνται.
3. Στο άρθρο 28 παράγραφος 5 προστίθεται η ακόλουθη πρόταση: "Αυτά τα στοιχεία μπορούν να περιέχουν, ενδεχομένως, στοιχεία σχετικά με την παγκόσμια αγορά ή άλλες αντιπροσωπευτικές αγορές."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται σε όλες τις έρευνες που κινούνται δυνάμει του κανονισμού (ΕΚ) αριθ. 2026/97 μετά την ημερομηνία ενάρξεως ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Νοεμβρίου 2002.

Labels: 13
3
5